मौत की मौत अफसाने च जेह्‌ड़ा 1978 ई० दे हमारा अदब च छपे दा ऐ च ओ दऊं मजूर मित्तरै दी जिंदगी गी चित्ररदे न। इंदे चा इक कश्मीरी ऐ ते दूआ बलती ऐ। दोऐ मित्तर कट्ठे रौंह्‌दे ते कट्ठे खंदे-पींदे न ते इक-दूए द सुखै-दुखै दे भाइवाल न। ते फ्ही जदूं अखीर च बलती मित्तरै दा काल होई जंदा ऐ तां कशमीरी मजूर पंज रपेऽ दा नोट लेइयै ओदे आस्तै रेशमी कफ्फन खरीदने गी जंदा ऐ। जिनें बी हट्टियें पर बलती मजूरै कम्म कीता गा हा उंदे चा कोई बी ओदे आस्तै पंञें रपेऽ कन्ने कप्फन देने गी त्यार नेईं होंदा। जिसलै कश्मीरी मित्तर गुम-सुम हुट्टे-हारे दा परतोंदा ऐ ते अपने मित्तर गी उस्सै पट्टू च दब्बना चांह्‌दा ऐ जेह्‌ड़ा सारी उमर बलती कन्ने रेहा तां ओ ए दिक्खियै र्‌हाना रेही जंदा ऐ जे कुसै अमीरै दा इक मुड़दा कुत्ता रेशमी कप्पड़े च इक शानदार नड़ोए दे रूपै च दब्बने गितै लैता जा करदा ऐ। कश्मीरी दे मनै गी पैन्नियां चुब्भां लगदियां न ते आखर ओ अपने मित्तरै गी काले कंबले च लपेटियै दब्बी औंदा ऐ।